1992R2081 — SK — 01.05.2004 — 005.001

Tento dokument slúži čisto na potrebu dokumentácie a inštitúcie nenesú nijakú zodpovednosť za jeho obsah

Zmenené a doplnené:





Zmenené a doplnené:









▼B

NARIADENIE RADY (EHS) č. 2081/92

zo 14. júla 1992

o ochrane zemepisných označení a označení pôvodu poľnohospodárskych výrobkov a potravín







RADA EURÓPSKYCH SPOLOČENSTIEV, so zreteľom na Zmluvu o založení Európskeho hospodárskeho spoločenstva, najmä na článok 43, so zreteľom na návrh Komisie ( 1 ), so zreteľom na stanovisko Európskeho parlamentu ( 2 ), so zreteľom na stanovisko Hospodárskeho a sociálneho výboru ( 3 ), keďže výroba, spracovanie a distribúcia poľnohospodárskych výrobkov a potravín zohrávajú dôležitú úlohu v hospodárstve spoločenstva; keďže sa ako súčasť Spoločnej poľnohospodárskej politiky musí podporovať rozmanitosť poľnohospodárskej výroby, aby bolo možné dosiahnuť lepší pomer medzi ponukou a dopytom na trhu; keďže presadzovanie výrobkov, ktoré majú určité charakteristické vlastnosti, by mohlo priniesť značný zisk vidieckemu hospodárstvu, obzvlášť menej vyhľadávaným alebo vzdialeným oblastiam, zlepšením príjmov poľnohospodárov a udržaním vidieckych obyvateľov v týchto oblastiach; keďže v posledných rokoch sa zistilo, že spotrebitelia majú tendenciu pripisovať väčší význam kvalite potravín než množstvu; keďže táto snaha vyhľadávať špecifické výrobky vedie k zvýšeným požiadavkám na poľnohospodárske výrobky alebo potraviny s určitým zemepisným pôvodom; keďže s ohľadom na širokú rozmanitosť výrobkov na trhu a na množstvo informácií o nich spotrebitelia musia dostať jasnú a stručnú informáciu o pôvode výrobku, aby sa mohli správne rozhodnúť; keďže označovanie poľnohospodárskych výrobkov a potravín etiketou podlieha všeobecným pravidlám uvedeným v smernici Rady 79/112/EHS z 18. decembra 1978 o zbližovaní právnych predpisov členských štátov týkajúcich sa označovania, zavádzania a propagovania potravín ( 4 ); keďže sa vzhľadom na ich špecifické vlastnosti musia prijať ďalšie špeciálne ustanovenia pre poľnohospodárske výrobky a potraviny zo špecifikovaných zemepisných oblastí; keďže snaha chrániť poľnohospodárske výrobky alebo potraviny, ktoré majú identifikovateľný pôvod, viedla niektoré členské štáty k zavedeniu „registrovaného označenia pôvodu“; keďže tieto označenia sa osvedčili u výrobcov, ktorí si zabezpečili vyšší zárobok v snahe zlepšiť kvalitu, a u spotrebiteľov, ktorí si môžu kúpiť tovar vysokej kvality so zárukou spôsobu výroby a pôvodu; keďže však existuje rôznorodosť v uvádzaní registrovaných označení pôvodu a zemepisných označení; keďže sa musí pripraviť systém pravidiel spoločenstva; keďže systém pravidiel spoločenstva na ochranu umožní rozšírenie zemepisných označení a označení pôvodu zavedením jednotného prístupu, takýto systém zabezpečí spravodlivú súťaž medzi výrobcami výrobkov, ktoré budú mať takéto označenia, a bude posilňovať dôveryhodnosť takýchto výrobkov v očiach spotrebiteľa; keďže plánované pravidlá musia zohľadňovať už existujúcu legislatívu spoločenstva týkajúcu sa vína a liehových nápojov, ktorá poskytuje vyšší stupeň ochrany; keďže rozsah tohto nariadenia sa obmedzuje na niektoré poľnohospodárske výrobky a potraviny, pri ktorých existuje prepojenie medzi charakteristickými vlastnosťami výrobku alebo potraviny a ich zemepisným pôvodom; keďže tento rozsah by sa mohol rozšíriť na ďalšie výrobky a potraviny; keďže existujúca prax uznáva dve rozdielne definície typov zemepisného pôvodu, menovite chránené zemepisné označenie a chránené označenie pôvodu; keďže poľnohospodársky výrobok alebo potravina, ktoré majú takéto označenie, musia spĺňať určité podmienky stanovené špecifikáciou; keďže je potrebné zabezpečiť ochranu v každom členskom štáte, zemepisné označenia a označenia pôvodu musia byť registrované na úrovni spoločenstva; keďže vstup do registra musí tiež poskytovať informácie tým, ktorí sa zaoberajú obchodom a spotrebiteľom; keďže postup registrácie musí umožniť každej individuálne a priamo dotknutej osobe v členskom štáte uplatniť svoje práva vznesením námietky pred Komisiou; keďže sa musia vypracovať postupy, ktoré umožnia úpravu a doplnenie špecifikácie po registrácii v súlade s vedeckým pokrokom, prípadne umožnia vyradenie poľnohospodárskeho výrobku alebo potraviny z registra zemepisných označení a označení pôvodu, ak výrobok alebo potravina prestanú zodpovedať špecifikácii, na základe ktorej jej bolo pridelené zemepisné označenie alebo označenie pôvodu; keďže sa musí vypracovať opatrenie pre obchod s tretími krajinami, ktoré ponúkajú rovnocenné záruky na vydávanie a kontrolu zemepisných označení alebo označení pôvodu vydaných na ich území; keďže sa musí vypracovať opatrenie pre postup, ktorým sa vytvorí úzka spolupráca medzi členskými štátmi a Komisiou prostredníctvom riadiaceho výboru založeného na tento účel, PRIJALA TOTO NARIADENIE:







Článok 1

▼M4

1. Toto nariadenie stanovuje pravidlá o ochrane označení pôvodu a zemepisných označení poľnohospodárskych výrobkov určených na ľudskú spotrebu, uvedených v prílohe I k Zmluve, a potravín uvedených v prílohe I k tomuto nariadeniu a poľnohospodárskych výrobkov uvedených v prílohe II k tomuto nariadeniu.

Avšak toto nariadenie sa nevzťahuje na vínne výrobky, okrem vínneho octu, a alkoholické nápoje. Tento odsek sa netýka uplatňovania nariadenia (ES) č. 1493/1999 o spoločnej organizácii trhu s vínom.

Prílohy I a II k tomuto nariadeniu sa môžu zmeniť a doplniť použitím postupu stanoveného v článku 15.

▼B

2. Toto nariadenie sa bude uplatňovať bez ohľadu na ďalšie špecifické ustanovenia spoločenstva.

3. Smernica rady 83/189/EHS z 28. marca 1983 o postupe poskytovania informácií v oblasti technických noriem a nariadení ( 5 ) sa nebude uplatňovať na označenia pôvodu a zemepisné označenia, na ktoré sa vzťahuje toto nariadenie.

Článok 2

1. Označenia pôvodu a zemepisné označenia poľnohospodárskych výrobkov a potravín budú v spoločenstve chránené v súlade s týmto nariadením.

2. Na účely tohto nariadenia:

a) označenie pôvodu: predstavuje názov oblasti, určitého miesta alebo vo výnimočných prípadoch krajiny, používaný na označenie poľnohospodárskeho výrobku alebo potraviny, ktorá: — pochádza z tejto oblasti, určitého miesta alebo krajiny a — má kvalitu alebo vlastnosti, za ktoré podstatne alebo výlučne vďačí daným zemepisným podmienkam vrátane prírodných a ľudských faktorov a ktorá sa vyrába, spracováva a pripravuje vo vymedzenej zemepisnej oblasti,

b) zemepisné označenie: je názov oblasti, určitého miesta alebo vo výnimočných prípadoch krajiny, ktorý sa používa na označenie poľnohospodárskeho výrobku alebo potraviny, ktorá: — pochádza z tejto oblasti, určitého miesta alebo krajiny a — má zvláštnu kvalitu, povesť alebo vlastnosti, ktoré možno pripísať zemepisnému pôvodu a výrobe a/alebo spracovaniu a/alebo príprave, ktoré sa uskutočňujú vo vymedzenej zemepisnej oblasti.

3. Určité tradičné zemepisné alebo nezemepisné názvy, ktoré označujú poľnohospodársky výrobok alebo potraviny, ktoré pochádzajú z oblasti alebo určitého miesta a spĺňajú podmienky uvedené v druhej zarážke odseku 2 a), sa budú tiež považovať za označenia pôvodu.

4. Odchylne od článku 2 a) sa niektoré zemepisné označenia považujú za označenia pôvodu, ak suroviny, z ktorých sú predmetné výrobky vyrobené, pochádzajú zo širšej alebo inej zemepisnej oblasti, než v ktorej sa spracúvajú, za predpokladu, že:

— oblasť výroby surovín je ohraničená,

— existujú osobitné podmienky na výrobu surovín a

— je zabezpečená kontrola dodržiavania týchto podmienok.

5. Na účely odseku 4 sa za suroviny môžu považovať len živé zvieratá, mäso a mlieko. Využitie iných surovín sa môže povoliť v súlade s postupom uvedeným v článku 15.

6. Aby spadali pod odchýlku, ktorú predpokladá odsek 4, posudzované označenia môžu byť alebo už boli uznané ako označenia pôvodu podporené vnútroštátnou ochranou daného členského štátu, alebo ak neexistuje takýto systém [podpory a ochrany], majú dokázateľne tradičný charakter, výnimočnú povesť a dobré meno.

7. Aby spadali pod odchýlku, ktorú predpokladá odsek 4, musia byť žiadosti o registráciu podané v lehote do dvoch rokov od nadobudnutia účinnosti tohto nariadenia. ►A1 V prípade Rakúska, Fínska a Švédska začína horeuvedené obdobie dňom ich pristúpenia. ◄ ►A2 V prípade Českej republiky, Estónska, Cypru, Lotyšska, Litvy, Maďarska, Malty, Poľska, Slovinska a Slovenska začína táto lehota plynúť odo dňa ich pristúpenia. ◄

Článok 3

1. Názvy, ktoré sa stali druhovými, sa nesmú registrovať.

Na účely tohto nariadenia je „názov, ktorý sa stal druhovým“ názvom poľnohospodárskeho výrobku alebo potraviny, ktorý, hoci sa vzťahuje na miesto alebo oblasť, kde takýto výrobok alebo potravina boli pôvodne vyrobené alebo predávané, sa stal druhovým názvom poľnohospodárskeho výrobku alebo potraviny.

Za účelom zistenia, či sa názov stal alebo nestal druhovým, treba brať ohľad na všetky faktory individuálne, obzvlášť na:

— existujúcu situáciu v členskom štáte, z ktorého názov pochádza, a v oblastiach konzumácie,

— momentálnu situáciu v iných členských štátoch,

— zodpovedajúce vnútroštátne právne predpisy alebo predpisy spoločenstva.

Ak sa v súlade s postupom ustanoveným v článku 6 a 7 žiadosť o registráciu zamieta z dôvodu, že sa názov stal druhovým, Komisia musí uverejniť toto rozhodnutie v Úradnom vestníku Európskych spoločenstiev.

2. Názov nesmie byť registrovaný ako označenie pôvodu alebo zemepisné označenie, keď sa stotožňuje s názvom odrody rastliny alebo druhu chovného zvieraťa a v dôsledku toho môže viesť k pomýleniu verejnosti o pravom pôvode výrobku.

3. Predtým ako toto nariadenie nadobudne účinnosť, výbor na návrh Komisie a na základe rozhodnutia kvalifikovanej väčšiny zostaví a v Úradnom vestníku Európskych spoločenstiev uverejní neúplný informatívny zoznam názvov poľnohospodárskych výrobkov alebo potravín, na ktoré sa vzťahuje toto nariadenie a ktoré sa v zmysle odseku 1 posudzujú ako druhové, a preto ich nie je možné zaregistrovať podľa tohto nariadenia.

Článok 4

1. Poľnohospodársky výrobok alebo potravina musia spĺňať určitú špecifikáciu, aby mohli mať chránené označenie pôvodu (CHOP) alebo chránené zemepisné označenie (CHZO).

2. Špecifikácia výrobku musí prinajmenšom obsahovať:

a) názov poľnohospodárskeho výrobku alebo potraviny s označením pôvodu alebo zemepisným označením;

b) popis poľnohospodárskeho výrobku alebo potraviny zahŕňajúci suroviny, ak je to potrebné, a základné fyzikálne, chemické, mikrobiologické a/alebo organoleptické vlastnosti výrobku alebo potraviny;

c) vymedzenie zemepisnej oblasti a ak je to potrebné, detaily zodpovedajúce požiadavkám uvedeným v článku 2 (4);

d) dôkazy, že poľnohospodársky výrobok alebo potravina pochádzajú z danej zemepisnej oblasti v zmysle článku 2 (2) a) alebo b), ak je ktorýkoľvek z bodov uplatniteľný;

▼M4

e) opis metódy získavania poľnohospodárskeho výrobku alebo potraviny a, ak je to vhodné, autentické a nemenné miestne metódy, ako aj informácie týkajúce sa balenia, ak skupina podávajúca žiadosť stanoví a odôvodní, že balenie sa musí uskutočniť vo vymedzenej zemepisnej oblasti, aby sa ochránila kvalita, zabezpečila sledovateľnosť alebo zabezpečila kontrola;

▼B

f) detaily, ktoré dokladujú spojenie so zemepisným životným prostredím alebo zemepisným pôvodom v zmysle článku 2 (2) a) alebo b), ak je ktorýkoľvek z bodov uplatniteľný;

g) podrobnosti o zložení inšpekčných orgánov, ktoré predpokladá článok 10;

h) špecifické podrobnosti označenia na etikete vzťahujúce sa na uvedenie CHOP alebo CHZO, ak je ktorékoľvek z označení uplatniteľné, alebo rovnocenného tradičného vnútroštátneho označenia;

i) akékoľvek požiadavky stanovené spoločenstvom a/alebo vnútroštátnymi predpismi.

Článok 5

1. O registráciu môže požiadať iba skupina alebo v prípade splnenia určitých podmienok, ktoré sú ustanovené v súlade s postupom, ktorý predpokladá článok 15, fyzická alebo právnická osoba.

Na účely tohto článku „skupina“ je akékoľvek zoskupenie výrobcov a/alebo spracovateľov bez ohľadu na jeho právnu formu alebo zostavu, ktorí pracujú s tým istým poľnohospodárskym výrobkom alebo potravinou. Ďalšie zúčastnené strany môžu byť súčasťou skupiny.

2. Skupina alebo fyzická alebo právnická osoba môže požiadať o registráciu len v súvislosti s poľnohospodárskymi výrobkami alebo potravinami, ktoré vyrába alebo získava v zmysle článku 2 (2) a) alebo b).

3. Žiadosť o registráciu musí obsahovať špecifikáciu výrobku uvedenú v článku 4.

4. Žiadosť treba odoslať členskému štátu, v ktorom sa zemepisná oblasť nachádza.

5. Členský štát skontroluje oprávnenosť žiadosti a ak dôjde k názoru, že žiadosť spĺňa požiadavky tohto nariadenia, postúpi žiadosť ďalej Komisii spolu so špecifikáciou výrobku uvedenou v článku 4 a s ďalšími dokumentmi, na základe ktorých bolo urobené rozhodnutie.

▼M1

Tento členský štát môže len na prechodnom základe poskytnúť na národnej úrovni v zmysle tohto nariadenia ochranu názvu zaslaného predpísaným spôsobom, a keď je to vhodné, upraviť aj adaptačné obdobie, a to od dátumu tohto odoslania; ochrana a adaptačné obdobie môžu byť udelené prechodne na základe rovnakých podmienok v súvislosti so žiadosťou o zmenu špecifikácie výrobku.

Takáto prechodná vnútroštátna ochrana sa skončí dňom prijatia rozhodnutia o registrácii podľa tohto nariadenia. Keď je takéto rozhodnutie prijaté, môže byť na adaptáciu poskytnuté obdobie do piatich rokov za podmienky, že príslušné podniky legálne obchodovali s relevantnými výrobkami s použitím predmetných názvov nepretržite aspoň 5 rokov pred dátumom uverejnenia ustanoveným v článku 6 (2).

Ak názov nie je zaregistrovaný podľa tohto nariadenia, bude za dôsledky takejto vnútroštátnej ochrany zodpovedný výlučne príslušný členský štát.

Opatrenia prijaté členskými štátmi podľa druhého pododseku budú účinné len na národnej úrovni; na obchod vo vnútri spoločenstva nebudú mať nijaký vplyv.

▼M4

Ak sa žiadosť týka názvu, ktorý označuje aj hranice zemepisného územia, alebo tradičného názvu spájajúceho sa s touto zemepisnou oblasťou nachádzajúcou sa v inom členskom štáte alebo v uznanej tretej krajine podľa postupu stanoveného v článku 12 ods. 3, členský štát, ktorému sa zaslala žiadosť, konzultuje s členským štátom alebo s dotknutou treťou krajinou skôr, ako zašle žiadosť.

Ak sa po konzultáciách skupiny alebo fyzické alebo právnické osoby z dotknutých štátov dohodnú na celkovom riešení, dotknuté štáty môžu predložiť Komisii spoločnú žiadosť o registráciu.

Postupom stanoveným v článku 15 sa môžu prijať osobitné ustanovenia.

▼B

6. Členské štáty zavedú právne predpisy, nariadenia a administratívne postupy, ktoré budú v súlade s týmto článkom.

Článok 6

1. V lehote do šiestich mesiacov Komisia formálne preverí, či žiadosť o registráciu zahŕňa všetky náležitosti uvedené v článku 4.

Komisia upovedomí dotknutý členský štát o výsledkoch preverenia.

▼M4

Komisia zverejní každú žiadosť o registráciu stanoviac dátum, kedy sa žiadosť podala.

▼B

2. Ak, berúc do úvahy odsek 1, Komisia dôjde k záveru, že označenie spĺňa požiadavky na ochranu, uverejní v Úradnom vestníku Európskych spoločenstiev názov a adresu žiadateľa, názov výrobku, hlavné dôvody žiadosti, odkazy na vnútroštátne predpisy vzťahujúce sa na prípravu, výrobu alebo spracovanie výrobku a ak je to potrebné, dôvody, na základe ktorých rozhodla.

3. Ak Komisia nebude upovedomená o žiadnych námietkach na základe článku 7, zapíše sa označenie do registra vedeného Komisiou s názvom „Register chránených označení pôvodu a chránených zemepisných označení“, ktorý bude obsahovať označenia dotknutých skupín a inšpekčných orgánov.

4. Komisia uverejní v Úradnom vestníku Európskych spoločenstiev:

— označenia zapísané do registra,

— zmeny a doplnenia urobené v registri v súlade s článkom 9 a 11.

5. Ak na základe zistenia, ktoré predpokladá odsek 1, Komisia dôjde k záveru, že označenie nespĺňa požiadavky na ochranu, rozhodne v súlade s postupom, ktorý predpokladá článok 15, aby sa nepokračovalo v uverejňovaní, ktoré predpokladá odsek 2 tohto článku.

Pred uverejnením, ktoré predpokladá odsek 2 a 4, a pred registráciou, ktorú predpokladá odsek 3, si Komisia môže vyžiadať stanovisko výboru podľa postupu v článku 15.

▼M4

6. Ak sa žiadosť týka homonyma už registrovaného názvu z Európskej únie alebo z uznanej tretej krajiny v súlade s postupom v článku 12 ods. 3, Komisia môže pred registráciou podľa odseku 3 tohto článku žiadať o stanovisko výboru ustanoveného v článku 15.

Homonymný názov spĺňajúci požiadavky tohto nariadenia sa registruje s náležitým ohľadom na miestne a tradičné používanie a skutočné riziko zámeny, najmä:

— homonymný názov, ktorý uvádza verejnosť do omylu, že výrobky pochádzajú z iného územia, sa nezaregistruje, aj keď je názov presný, pokiaľ ide o jeho znenie, pre skutočné územie, región alebo miesto pôvodu príslušných poľnohospodárskych výrobkov alebo potravín,

— používanie registrovaného homonymného názvu závisí od jasného praktického rozlíšenia medzi homonymom registrovaným následne a už registrovaným názvom, so zreteľom na potrebu jednať s dotknutými výrobcami spravodlivo a nezavádzať spotrebiteľov.

▼B

Článok 7

1. V lehote do šiestich mesiacov od dátumu uverejnenia v Úradnom vestníku Európskych spoločenstiev, ktorú predpokladá článok 6 (2), môže ktorýkoľvek členský štát vzniesť voči registrácii námietku.

2. Príslušné orgány členských štátov zabezpečia, aby všetky osoby, ktoré môžu preukázať oprávnený ekonomický záujem, mali poverenie žiadosť prerokovať. Okrem toho, v súlade s momentálnou situáciou v členských štátoch, môžu členské štáty umožniť prístup ďalším stranám s legitímnym záujmom.

3. Ktorákoľvek oprávnene dotknutá fyzická alebo právnická osoba môže namietať voči navrhovanej registrácii poslaním riadne odôvodnenej námietky kompetentnému orgánu členského štátu, v ktorom býva alebo v ktorom je zriadená. Príslušný orgán prijme nevyhnutné opatrenia na posúdenie pripomienok alebo námietky do stanoveného dátumu.

4. Námietka bude prijatá, iba ak:

— poukazuje na rozpor s podmienkami uvedenými v článku 2,

▼M1

— ukazuje, že prihláška navrhovaného názvu na zápis do registra by ohrozila existenciu úplne alebo čiastočne identického názvu alebo známky alebo existenciu výrobkov, ktoré sú legálne na trhu aspoň 5 rokov predchádzajúcich dátumu uverejnenia ustanovenému v článku 6 (2),

▼B

— alebo poukazuje na znaky, ktoré dokazujú, že označenie, ktoré má byť registrované, je vo svojej podstate druhové.

5. Keď je námietka prijatá v zmysle odseku 4, Komisia vyzve dotknuté členské štáty, aby uzavreli vzájomnú dohodu v lehote troch mesiacov v súlade s ich vnútornými postupmi. Ak:

a) bola dohoda dosiahnutá, dotknuté členské štáty oboznámia Komisiu so všetkými faktormi, ktoré umožnili uzavrieť dohodu spolu s názorom žiadateľa a odporcu. Keď nenastala žiadna zmena v informáciách získaných v zmysle článku 5, Komisia bude pokračovať v súlade s článkom 6 (4). Ak došlo k zmene, Komisia znovu začne postup ustanovený v článku 7;

b) nebola dohoda dosiahnutá, Komisia prijme rozhodnutie v súlade s postupom ustanoveným v článku 15 s ohľadom na tradíciu spravodlivého konania a možný vznik omylu. Ak sa Komisia rozhodne v registrácii pokračovať, bude pokračovať v uverejňovaní v súlade s článkom 6 (4).

Článok 8

Označenia CHOP, CHZO alebo rovnocenné tradičné vnútroštátne označenia sa môžu objaviť len na poľnohospodárskych výrobkoch a potravinách, ktoré sú v súlade s týmto nariadením.

Článok 9

Dotknutý členský štát môže žiadať novelizáciu špecifikácie, obzvlášť z dôvodu napredujúceho poznania vo vede a technike, alebo opätovné vymedzenie zemepisnej oblasti.

Postup uvedený v článku 6 bude uplatniteľný mutatis mutandis.

Komisia sa však môže rozhodnúť na základe postupu ustanoveného v článku 15 o neuplatnení postupu podľa článku 6 v prípade malých zmien.

Článok 10

1. Členské štáty zabezpečia, aby najneskôr do šiestich mesiacov od nadobudnutia účinnosti tohto nariadenia začali pracovať inšpekčné orgány, ktoré zabezpečia, aby poľnohospodárske výrobky a potraviny, ktoré budú mať chránené označenie, zodpovedali požiadavkám stanoveným v špecifikáciách. ►A1 V prípade Rakúska, Fínska a Švédska začína horeuvedené obdobie dňom ich pristúpenia. ◄ ►A2 V prípade Českej republiky, Estónska, Cypru, Lotyšska, Litvy, Maďarska, Malty, Poľska, Slovinska a Slovenska začína táto lehota plynúť odo dňa ich pristúpenia. ◄

2. Štruktúra inšpekčných orgánov môže zahŕňať jeden alebo viac určených inšpekčných orgánov a/alebo súkromných osôb poverených na tento účel členským štátom. Členské štáty zašlú Komisii zoznamy orgánov a/alebo poverených osôb a ich právomocí. Komisia uverejní konkrétne údaje v Úradnom vestníku Európskych spoločenstiev.

3. Určené inšpekčné orgány a/alebo poverené súkromné osoby musia poskytnúť dostatočné záruky objektívnosti a nestrannosti vo vzťahu ku všetkým výrobcom a spracovateľom podliehajúcim ich kontrole a musia mať sústavne k dispozícii kvalifikovaný personál a zdroje potrebné na vykonanie inšpekcie poľnohospodárskych výrobkov a potravín, ktoré majú chránené označenie.

Ak inšpekčný orgán využíva služby inej organizácie pre niektoré inšpekcie, musí takáto organizácia poskytovať rovnaké záruky. V takom prípade určené inšpekčné orgány a/alebo poverené súkromné osoby zostávajú naďalej zodpovedné voči členskému štátu za všetky inšpekcie.

Od 1. januára 1998 musia súkromné osoby na získanie poverenia od členského štátu na účely tohto nariadenia spĺňať požiadavky stanovené normou EN 45011 z 26. júna 1989.

▼M4

Norma alebo platná verzia normy EN 45011, ktorej požiadavky musia súkromné orgány spĺňať pre účely schválenia, sa stanoví alebo zmení a doplní v súlade s postupom stanoveným v článku 15.

Rovnaká norma alebo platná verzia rovnakej normy v prípade tretích krajín uznaných podľa článku 12 ods. 3, ktorej požiadavky musia súkromné subjekty spĺňať pre účely schválenia, sa stanoví alebo zmení a doplní v súlade s postupom stanoveným v článku 15.

▼B

4. Ak určený inšpekčný orgán a/alebo súkromná osoba v členskom štáte dôjde k záveru, že poľnohospodársky výrobok alebo potravina, ktorá nesie chránené označenie pôvodu v danom členskom štáte, nespĺňa kritériá špecifikácie, musí podniknúť kroky potrebné na dodržanie tohto nariadenia. Bude informovať členský štát o opatreniach urobených pri výkone inšpekcií. Dotknuté strany musia byť upovedomené o všetkých prijatých rozhodnutiach.

5. Členský štát odoberie poverenie inšpekčnému orgánu, ak sa kritériá uvedené v odsekoch 2 a 3 prestanú plniť. Členský štát informuje Komisiu, ktorá uverejní revidovaný zoznam poverených orgánov v Úradnom vestníku Európskych spoločenstiev.

6. Členské štáty prijmú opatrenia, ktoré zabezpečia, že výrobca, ktorý spĺňa podmienky tohto nariadenia, má prístup k systému inšpekcie.

7. Náklady na inšpekciu vykonanú na základe tohto nariadenia budú hradiť výrobcovia používajúci chránené označenie.

Článok 11

1. Ktorýkoľvek členský štát môže namietnuť, že podmienka stanovená v špecifikácii poľnohospodárskeho výrobku alebo potraviny, na ktorú sa vzťahuje chránené označenie, nebola splnená.

2. Členský štát, uvedený v odseku 1, vznesie námietku dotknutému členskému štátu. Dotknutý členský štát preskúma sťažnosť a informuje namietajúci členský štát o zisteniach a akýchkoľvek podniknutých opatreniach.

3. V prípade opakovaných porušení a v prípade neúspechu dotknutých štátov dospieť k dohode, treba Komisii zaslať riadne odôvodnenú žiadosť.

4. Komisia prerokuje žiadosť s každým dotknutým členským štátom. V prípade potreby po prerokovaní s výborom, uvedeným v článku 15, Komisia podnikne potrebné opatrenia. Tieto môžu zahŕňať zrušenie registrácie. ►M4 Oznámenie o zrušení sa zverejní v Úradnom vestníku Európskej únie. ◄

▼M4

Článok 11a

V súlade s postupom stanoveným v článku 15 môže Komisia zrušiť registráciu názvu v týchto prípadoch:

a) ak si štát, ktorý predložil pôvodnú žiadosť o registráciu, overí, že žiadosť o zrušenie, ktorú predložila dotknutá skupina alebo fyzická alebo právnická osoba, je odôvodnená a pošle ju Komisii,

b) z oprávnených dôvodov, ak sa nemôže zabezpečiť dodržiavanie špecifikácií stanovených pre poľnohospodársky výrobok alebo potravinu, ktorá nesie chránený názov.

Postupom stanoveným v článku 15 sa môžu prijať osobitné ustanovenia.

Oznámenie o zrušení sa zverejní v Úradnom vestníku Európskej únie.

▼B

Článok 12

1. Bez ohľadu na medzinárodné dohody sa toto nariadenie môže uplatniť na poľnohospodársky výrobok alebo potravinu z tretej krajiny, ak:

— tretia krajina poskytne podobné alebo také isté záruky ako tie, ktoré sú uvedené v článku 4,

▼M4

— dotknutá tretia krajina má mechanizmy inšpekcie a právo na námietku rovnaké, ako sú stanovené v tomto nariadení,

▼B

— tretia dotknutá krajina je pripravená poskytnúť poľnohospodárskym výrobkom a potravinám pochádzajúcim zo spoločenstva ochranu na rovnakej úrovni, ako je tá, ktorú poskytuje spoločenstvo.

2. Ak je chránené označenie tretej krajiny rovnaké ako chránené označenie spoločenstva, registrácia sa udelí s ohľadom na miestne a tradičné použitie a na skutočné riziko uvedenia do omylu.

Užívanie takýchto označení sa povolí iba vtedy, ak bude krajina pôvodu výrobku na etikete zreteľne a viditeľne uvedená.

▼M4

3. Na požiadanie dotknutej krajiny a v súlade s postupom stanoveným v článku 15 Komisia preskúma, či tretia krajina spĺňa podmienky rovnocennosti a či ponúka záruky v zmysle odseku 1 ako výsledok svojich vnútroštátnych právnych predpisov. Ak je rozhodnutie Komisie kladné, uplatní sa postup stanovený v článku 12a.

Článok 12a

1. V prípade, v zmysle ustanovení článku 12 ods. 3, ak skupina alebo fyzická alebo právnická osoba, ako sa uvádza v článku 5 ods. 1 a 2, chce mať v tretej krajine názov registrovaný podľa tohto nariadenia, zasiela žiadosť o registráciu orgánom v krajine, v ktorej sa nachádza daná zemepisná oblasť. K žiadostiam musí byť pre každý názov pripojená špecifikácia v zmysle článku 4.

Ak sa žiadosť týka názvu označujúceho pohraničnú zemepisnú oblasť alebo tradičného názvu spájajúceho sa s touto zemepisnou oblasťou v členskom štáte, tretia krajina, ktorej sa zaslala žiadosť, konzultuje s dotknutým členským štátom skôr ešte pred odoslaním žiadosti.

Ak sa po konzultáciách skupiny alebo fyzické alebo právnické osoby z dotknutých štátov dohodnú na celkovom riešení, zmienené štáty môžu predložiť Komisii spoločnú žiadosť o registráciu.

Postupom stanoveným v článku 15 sa môžu prijať osobitné ustanovenia.

2. Ak tretia krajina uvedená v odseku 1 považuje požiadavky tohto nariadenia za uspokojené, zasiela Komisii žiadosť o registráciu spolu s:

a) opisom právnych ustanovení a použitím, na základe ktorého je označenie pôvodu alebo zemepisné označenie chránené alebo zavedené v danej krajine;

b) prehlásením, že štruktúry stanovené v článku 10 sú zavedené na jej území a

c) ostatnými dokumentmi, na ktorých založila svoje posúdenie.

3. Žiadosť a všetky dokumenty zaslané Komisii sú v jednom z úradných jazykov spoločenstva alebo je k nim priložený preklad do jedného z úradných jazykov spoločenstva.

Článok 12b

1. Komisia do šiestich mesiacov overí, či má žiadosť o registráciu zaslaná treťou krajinou všetky potrebné náležitosti a informuje dotknutú krajinu o svojich záveroch.

Ak Komisia:

a) príde k záveru, že názov spĺňa podmienky na ochranu, zverejní žiadosť v súlade s článkom 6 ods. 2. Pred zverejnením môže Komisia požiadať výbor ustanovený v článku 15 o jeho stanovisko;

b) príde k záveru, že názov nespĺňa podmienky na ochranu, rozhodne, po konzultácii s krajinou, ktorá zaslala žiadosť, v súlade s postupom stanoveným v článku 15, nepokračovať ďalej so zverejnením, ako je uvedené v písm. a).

2. Do šiestich mesiacov od dátumu zverejnenia, ako je uvedené v odseku 1 písm. a), každá fyzická alebo právnická osoba s oprávneným záujmom môže namietnuť žiadosť zverejnenú v súlade s odsekom 1 písm. a) za týchto podmienok:

a) ak námietka prichádza z členského štátu Európskej únie alebo z členskej krajiny WTO, uplatní sa článok 7 ods. 1, 2 a 3 alebo článok 12d;

b) ak námietka pochádza z tretej krajiny spĺňajúcej podmienky rovnocennosti článku 12 ods. 3, náležite zdôvodnené prehlásenie o námietke sa zasiela krajine, v ktorej má vyššie uvedená fyzická alebo právnická osoba bydlisko alebo je tam zriadená, a ktorá to odovzdá Komisii.

Prehlásenie o námietke a všetky dokumenty zaslané Komisii sú v jednom z úradných jazykov spoločenstva alebo je k nim priložený preklad do jedného z úradných jazykov spoločenstva.

3. Komisia preskúma prípustnosť v súlade s kritériami stanovenými v článku 7 ods. 4. Tieto kritériá sa musia preukázať vzhľadom na územie spoločenstva. Ak je prípustná jedna alebo viac námietok, Komisia prijíma rozhodnutie v súlade s postupom uvedeným v článku 15 po konzultácii s krajinou, ktorá zaslala žiadosť, berúc do úvahy tradičné a spravodlivé používanie a skutočné riziko zámeny na území spoločenstva. Ak je rozhodnutie ďalej pokračovať s registráciou, do registra uvedeného v článku 6 ods. 3 sa zapíše názov a zverejní sa v súlade s článkom 6 ods. 4.

4. Ak Komisia nedostane žiadne námietky, zapíše príslušný názov/-vy do registra uvedeného v článku 6 ods. 3 a zverejní názov/-vy v zmysle článku 6 ods. 4.

Článok 12c

Skupina alebo fyzická alebo právnická osoba uvedená v článku 5 ods. 1 a 2 môžu požiadať o zmenu a doplnenie špecifikácie pre označenie registrované podľa článkov 12a a 12b, najmä aby sa vzal do úvahy rozvoj vedeckých a technických poznatkov alebo prehodnotenie zemepisnej oblasti.

Uplatní sa postup v súlade s článkami 12a a 12c.

Avšak Komisia môže rozhodnúť v súlade s postupom v zmysle článku 15, že neuplatní postup uvedený v článku 12a a 12b, ak je zmena malá.

Článok 12d

1. Do šiestich mesiacov od dátumu oznámenia v Úradnom vestníku Európskej únie stanovenom v článku 6 ods. 2 v súvislosti so žiadosťou o registráciu, ktorú zaslal členský štát, ktorákoľvek fyzická alebo právnická osoba, ktorá má oprávnený záujem a je z členskej krajiny WTO alebo z tretej krajiny uznanej podľa postupu stanoveného v článku 12 ods. 3 môže namietnuť navrhovanú registráciu zaslaním náležite zdôvodneného prehlásenia krajine, v ktorej býva alebo je zriadená, ktorá ho zašle vypracované alebo preložené do jazyka spoločenstva Komisii. Členské štáty zabezpečia, že ktokoľvek z členskej krajiny WTO alebo z tretej krajiny uznanej podľa postupu stanoveného v článku 12 ods. 3, kto môže preukázať odôvodnený ekonomický záujem, je oprávnený konzultovať o žiadosti.

2. Komisia preskúma prípustnosť námietok v súlade s kritériami stanovenými v článku 7 ods. 4. Tieto kritériá sa musia preukázať a posúdiť vzhľadom na územie spoločenstva.

3. Ak je námietka prípustná, Komisia po konzultácii s krajinou, ktorá zaslala námietku, prijíma rozhodnutie použijúc postup v zmysle článku 15, berúc do úvahy tradičné a spravodlivé používanie a skutočné riziko zámeny. Ak je rozhodnutie pokračovať ďalej s registráciou, zverejnenie sa vykoná v súlade s článkom 6 ods. 4.

▼B

Článok 13

1. Registrované označenia sú chránené proti:

a) akémukoľvek priamemu alebo nepriamemu komerčnému využívaniu registrovaného označenia v súvislosti s výrobkami, na ktoré sa registrácia nevzťahuje, pokiaľ sú takéto výrobky porovnateľné s výrobkami registrovanými pod chráneným označením alebo ak používanie označenia ťaží z reputácie chráneného označenia;

b) akémukoľvek zneužitiu, napodobeniu alebo vyvolaniu dojmu, aj keď je skutočný pôvod výrobku uvedený, alebo ak je chránené označenie preložené alebo je uvedené v spojení so slovami, ako napr. „štýl“, „typ“, „metóda“, „vyrobené v“, „napodobenie“ alebo podobne;

c) akémukoľvek inému klamlivému označeniu alebo zavádzajúcemu označeniu o mieste pôvodu a vzniku, o podstate alebo základných kvalitách výrobku na vnútornom alebo vonkajšom obale, v reklamnom materiáli alebo dokumentoch súvisiacich s daným výrobkom, ako aj na obale kontajnerov, v ktorých je výrobok prepravovaný, keď by mohlo dôjsť k mylnému dojmu o jeho pôvode;

d) akýmkoľvek iným postupom zavádzajúcim obyvateľstvo vo veci skutočného pôvodu výrobku.

Ak registrované označenie obsahuje názov poľnohospodárskeho výrobku alebo potraviny, ktorý sa považuje za druhový, použitie takéhoto druhového názvu pre daný poľnohospodársky výrobok alebo potravinu sa nebude považovať za odporujúce bodom a) alebo b) v prvom pododseku.

▼M4 —————

▼B

3. Chránené označenia sa nesmú stať druhovými.

▼M4

4. V prípade názvov, pre ktoré sa žiadala registrácia podľa článku 5 alebo článku 12a, maximálne prechodné obdobie piatich rokov podľa článku 7 ods. 5 písm. b alebo podľa článku 12b ods. 3 alebo článku 12d ods. 3 by sa malo zabezpečiť jedine vtedy, keď sa prehlásenie o námietke vyhlásilo za prípustné na základe toho, že registrácia navrhovaného názvu by ohrozila existenciu celého homonymného názvu alebo jeho časti alebo existenciu výrobkov, ktoré sú legálne na trhu najmenej päť rokov pred dátumom uverejnenia uvedeného v článku 6 ods. 2.

Takéto prechodné obdobie sa môže poskytnúť len vtedy, ak subjekty legálne obchodovali s príslušnými výrobkami používajúc príslušné názvy nepretržite aspoň päť rokov pred dátumom zverejnenia v zmysle článku 6 ods. 2.

▼M4

5. Bez toho, aby bolo dotknuté uplatňovanie článku 14, Komisia môže rozhodnúť, že podľa postupu uvedeného v článku 15 povolí paralelnú existenciu registrovaného názvu a neregistrovaného názvu, ktorý označuje miesto v členskom štáte alebo v tretej krajine uznanej podľa postupu v zmysle článku 12 ods. 3, ak je tento názov totožný s registrovaným názvom za predpokladu, že sú splnené tieto podmienky:

— totožný neregistrovaný názov sa legálne a nepretržite používal aspoň 25 rokov pred nadobudnutím účinnosti nariadenia (EHS) č. 2081/92 a

— je preukázané, že účelom jeho použitia nebolo nikdy mať zisk z dobrého mena registrovaného názvu a že verejnosť nebola ani nemohla byť zavádzaná, pokiaľ išlo o skutočný pôvod výrobku a

— problém vyplývajúci z totožných názvov vznikol pred registráciou názvu.

Registrovaný názov a totožný neregistrovaný názov môžu vedľa seba existovať po dobu najviac pätnásť rokov, po ktorých sa neregistrovaný názov prestane používať.

Používanie príslušného neregistrovaného zemepisného názvu sa povolí len vtedy, keď je krajina pôvodu jasne a viditeľne vyznačená na etikete.

▼B

Článok 14

▼M4

1. Ak je označenie pôvodu alebo zemepisné označenie registrované podľa tohto nariadenia, každá prihláška ochrannej známky, ktorá je určená pre výrobok toho istého typu a ktorej používanie spôsobí jednu zo situácií uvedených v článku 13, sa zamieta, ak bola podaná po dátume podania žiadosti o registráciu označenia pôvodu alebo zemepisného označenia Komisii.

Ochranné známky registrované v rozpore s prvým pododsekom sa vypúšťajú.

2. S náležitým ohľadom na zákony spoločenstva, ochranná známka, ktorej používanie vedie k jednej zo situácií uvedených v článku 13 a o ktorú sa žiadalo, ktorá bola zapísaná alebo ktorá sa zaviedla používaním, ak je táto možnosť uvedená v príslušných právnych predpisoch, v dobrej viere v rámci územia spoločenstva pred dátumom nadobudnutia ochrany v krajine pôvodu alebo dátumom predloženia žiadosti o registráciu označenia pôvodu alebo zemepisného označenia Komisii, sa môže aj naďalej používať napriek registrácii označenia pôvodu alebo zemepisného označenia za predpokladu, že neexistujú žiadne dôvody na jej vymazanie alebo zrušenie v zmysle ustanovení smernice Rady 89/104/EHS z 21. decembra 1998 o aproximácii legislatívy členských štátov v oblasti ochranných známok ( 6 ), resp. v nariadení Rady (ES) č. 40/94 z 20. decembra 1993 o ochrannej známke spoločenstva ( 7 ).

▼B

3. Označenie pôvodu alebo zemepisné označenie nebude zaregistrované v prípade, ak s ohľadom na dobré meno a povesť ochrannej známky, ako aj časové obdobie, počas ktorého sa používala takáto registrácia, môže zavádzať spotrebiteľa v súvislosti s pravým pôvodom výrobku.

▼M5

Článok 15

1. Komisii pomáha výbor.

2. Ak sa odkazuje na tento článok, uplatňujú sa články 5 a 7 rozhodnutia 1999/468/ES ( 8 ).

Obdobie ustanovené v článku 5 ods. 6 rozhodnutia 1999/468/ES sa stanoví na tri mesiace.

3. Výbor prijme svoj rokovací poriadok.

▼B

Článok 16

Podrobnejšie pravidlá na uplatnenie tohto nariadenia budú prijaté v súlade s postupom upraveným v článku 15.

▼M4 —————

▼B

Článok 18

Toto nariadenie nadobudne účinnosť dvanásť mesiacov odo dňa jeho uverejnenia v Úradnom vestníku Európskych spoločenstiev.

Toto nariadenie je záväzné vo svojej celistvosti a je priamo uplatniteľné vo všetkých členských štátoch.

▼M4









PRÍLOHA I

Potraviny podľa článku 1 ods. 1:

— pivo,

— nápoje vyrobené z rastlinných extraktov,

— chlieb, pečivo, keksy, cukrovinky a ostatné pekárenské výrobky,

— prírodné gumy a živice,

— horčicová pasta,

— cestoviny.









PRÍLOHA II

Poľnohospodárske produkty podľa článku 1 ods. 1

— seno,

— silice,

— korok,

— kochineal (surovina živočíšneho pôvodu),

— kvety a okrasné rastliny,

— vlna,

— prútie.